इस बार 20 दिन में होगी दूसरी सभा, 27 को सीकर से करेंगे जिलेवार सभाओं की शुरुआत
Prime Minister Narendra Modi Rajasthan Political Visits Schedule Updates. पिछले 9 माह से प्रधानमंत्री नरेन्द्र मोदी तकरीबन हर माह राजस्थान आ रहे हैं। लेकिन इस बार मोदी 20 दिन में ही दूसरी बार राजस्थान में जनसभा को संबोधित करेंगे
पिछले 9 माह से प्रधानमंत्री नरेन्द्र मोदी तकरीबन हर माह राजस्थान आ रहे हैं। लेकिन इस बार मोदी 20 दिन में ही दूसरी बार राजस्थान में जनसभा को संबोधित करेंगे। पीएम मोदी की 27 जुलाई को सीकर में सभा होगी। यहां पीएम मोदी किसान निधि की राशि किसानों के खातों में ट्रांसफर करने के साथ ही पीएम प्रणाम योजना की शुरुआत भी करेंगे।
पीएम मोदी इससे पहले इसी माह 8 जुलाई को बीकानेर आए थे। यहां मोदी ने अमृतसर-जामनगर एक्सप्रेस हाईवे का लोकार्पण और 24,300 करोड़ की योजनाओं का शिलान्यास किया था। विधानसभा चुनावों के मद्देनज़र देखें तो पीएम मोदी की सीकर की सभा के साथ ही भाजपा की जिलेवार सभा कराने की शुरुआत भी होने जा रही हैं।
वहीं राजनीतिक दृष्टिकोण से भी पीएम मोदी की सीकर की सभा काफी महत्वपूर्ण मानी जा रही हैं। सीकर से पीएम मोदी पूरे शेखावटी अंचल को साधने की कोशिश करेंगे। क्योंकि शेखावटी में पिछले विधानसभा चुनावों में बीजेपी का प्रदर्शन निराशाजनक था। यहां की 21 सीटों में से बीजेपी केवल 3 सीटें ही जीत पाई थी।
अभी तक संभागवार, अब जिलों में सभा की शुरुआत
पीएम मोदी की 31 जुलाई को अजमेर की सभा से प्रदेश में चुनावी शंखनाद माना जाता हैं। अजमेर से पीएम मोदी ने केन्द्र सरकार के 9 साल पूरे होने के उपलक्ष्य में महाजनसम्पर्क अभियान की शुरुआत की थी। उसके बाद से लगातार प्रदेश में केन्द्रीय नेताओं के दौरे शुरु हो गए थे। लेकिन यह सभी दौरे संभाग स्तर पर ही हो रहे थे। लेकिन अब पीएम मोदी की सीकर की सभा को जिलेवार दौरों की शुरुआत से भी जोड़कर देखा जा रहा हैं। अजमेर के बाद पीएम मोदी की बीकानेर में सभा हुई। जोधपुर में रक्षा मंत्री राजनाथ सिंह, उदयपुर में अमित शाह व भरतपुर औऱ जयपुर में जेपी नड्डा की सभाएं हुई। यह सभी राजस्थान के संभाग मुख्यालय हैं। इस तरह से बीजेपी अभी तक प्रदेश के 7 संभागों में से 6 को कवर कर चुकी हैं। केवल कोटा संभाग में किसी केन्द्रीय नेता की सभा नहीं हुई हैं।
लेकिन अब 27 जुलाई को पीएम नरेन्द्र मोदी सीकर से जिलों में भी सभाओं की शुरुआत करने जा रहे हैं। सूत्रों के अनुसार इसके बाद पीएम मोदी से लेकर अन्य केन्द्रीय नेताओं की जिलों में सभाएं कराई जाएगी। जिससे जिलों के मुद्दों को फोकस किया जा सके। वहीं जब बड़े नेता सीधे आमजन के लोकल इश्यू को एड्रेस करेंगे तो उनका सीधा जुड़ाव जनता से होगा।
9 महीने में 7 बार राजस्थान आ चुके मोदी
पिछले 9 महीने में पीएम मोदी 7 बार राजस्थान आ चुके हैं। इसकी शुरुआत 30 सितंबर 2022 को हुई थी। जब प्रधानमंत्री नरेंद्र मोदी अम्बा माता के दर्शन करने आए थे। उस समय वह सिरोही जिले के आबूरोड़ भी आए थे। दूसरी बार पीएम मोदी 1 नवंबर 2022 को बांसवाड़ा के मानगढ़ धाम में आए। तीसरी बार 8 जनवरी 2023 को मोदी भीलवाड़ा दौरे पर आए और गुर्जर समाज के आराध्य देव देवनारायण भगवान की जयंती समारोह में शामिल हुए। चौथी बार 12 फरवरी, 2023 को मोदी दौसा जिले में दिल्ली-मुंबई एक्सप्रेस वे के उद्घाटन के मौके पर आए। पांचवीं बार 10 मई, 2023 को पीएम मोदी ने नाथद्वारा और आबूरोड़ में बड़ी सभाओं को संबोधित किया। छठी बार 31 मई, 2023 को मोदी ने अजमेर में बीजेपी के महाजनसंपर्क अभियान की शुरुआत की। सातवीं बार मोदी ने इसी माह 8 जुलाई को बीकानेर में अमृतसर-जामनगर एक्सप्रेस हाईवे का लोकार्पण और 24,300 करोड़ की योजनाओं का शिलान्यास किया था।
सीकर जिले में बीजेपी के पास एक भी सीट नहीं
सीटों के गणित के हिसाब से देखें तो बीजेपी के पास सीकर जिले में एक भी सीट नहीं हैं। पिछले विधानसभा चुनावों में सीकर जिले की 8 विधानसभा सीटों में से कांग्रेस ने 7 सीटें जीती थी। वहीं एक सीट निर्दलीय उम्मीदवार के खाते में गई थी। लेकिन बीजेपी सीकर जिले की एक भी सीट नहीं जीत पाई थी। वहीं शेखावटी के दो अन्य जिलों में से झुंझुनूं जिले की 7सीटों में से बीजेपी ने केवल 1 सीट जीती थी। शेष 6 सीटें कांग्रेस के खाते में गई थी। वहीं चुरू जिले की 6 सीटों में से 4 कांग्रेस और 2 बीजेपी ने जीती थी।
क्या है पीएम प्रणाम योजना
पीएम प्रणाम, जिसका मतलब पीएम प्रमोशन ऑफ अल्टरनेटिव न्यूट्रिएंट्स फॉर एग्रीकल्चर मैनेजमेंट योजना है। इसकी घोषणा केन्द्र सरकार ने बजट में की थी। रसायनिक उर्वरकों के उपयोग को कम करने के लिए सरकार पीएम प्रणाम योजना शुरू करने जा रही हैं। योजना के तहत जैविक उर्वरकों को प्रोत्साहित किया जाएगा। योजना से केन्द्र सरकार रसायनिक उर्वरकों पर दी जा रही सब्सिडी का बोझ भी कम करना चाहती हैं। इस योजना की शुरुआत पीएम मोदी सीकर से करेंगे।